b'\n_START_ARTICLE_\nEmancipation Proclamation\n_START_PARAGRAPH_\nEmancipation Proclamation, suom. vapautusjulistus, oli Yhdysvaltain sis\xc3\xa4llissodan aikainen presidentti Abraham Lincolnin presidentillinen julistus. Tammikuun ensimm\xc3\xa4isen\xc3\xa4 p\xc3\xa4iv\xc3\xa4n\xc3\xa4 vuonna 1863 voimaan tulleessa julistuksessa m\xc3\xa4\xc3\xa4r\xc3\xa4ttiin pysyv\xc3\xa4sti vapautettavaksi kaikki etel\xc3\xa4valtioiden hallitsemilta sota-alueilta pakenevat orjat sek\xc3\xa4 pohjoisvaltioiden asevoimien etel\xc3\xa4valtioilta valtaamien alueiden orjat._NEWLINE_Julistus koski ainoastaan liittovaltion vastaiseen kapinaan nousseen konfederaation kymmenen osavaltion aluetta, eik\xc3\xa4 siten itsess\xc3\xa4\xc3\xa4n lakkauttanut kokonaan orjuutta, joka jatkui muilla Yhdysvaltain etel\xc3\xa4osien alueilla. Julistuksessa luvattiin vapautetuille afroamerikkalaisille miehille oikeus liitty\xc3\xa4 unionin armeijaan ja laivastoon, ja sodan lopulla l\xc3\xa4hes 200\xc2\xa0000 afroamerikkalaisen uskotaan taistelleen unionin puolella. Orjuus lakkautettiin kaikkialla Yhdysvaltain alueella vasta vuoden 1865 joulukuussa t\xc3\xa4yt\xc3\xa4nt\xc3\xb6\xc3\xb6n pannulla Yhdysvaltain perustuslain 13. lis\xc3\xa4yksell\xc3\xa4.'